 **Ørland kommune**

**Høringsbrev forskrift om permisjon fra skolen**

Stortinget har vedtatt ny *Lov om grunnskoleopplæringa og den vidaregåande opplæringa* (opplæringslova). Den nye opplæringsloven gjelder fra 1.august 2024, og deler av loven er endret. Dette gjelder både enkle endringer som endret plassering av paragrafer, og det gjelder nytt innhold og nye begreper.

Hele loven kan leses her:

<https://lovdata.no/dokument/NL/lov/2023-06-09-30?q=oppl%C3%A6ringslov>

I den gamle opplæringsloven var det gjort unntak fra kunngjøringskravet i Norsk Lovtidend (Lovdata) i forvaltningsloven § 38 for flere av de lokale forskriftene. Dette unntaket er fjernet i den nye opplæringsloven. Det betyr at kommunene og fylkeskommunene må kunngjøre forskrifter som vedtas. Det innebærer at kommuner og fylkeskommuner må ha hørt, vedtatt og kunngjort nye forskrifter i henhold til ny opplæringslov. Dette må være gjort før ny opplæringslov trer i kraft 1.august 2024.

**Hva er en lokal forskrift?**

Når offentlige myndigheter bestemmer rettigheter og plikter for et ubestemt antall eller krets med private personer eller virksomheter, er dette en forskrift.

Lokale forskrifter gjelder innenfor et bestemt område, for eksempel for elever ved en bestemt skole eller i en kommune eller et fylke. Lokale forskrifter gis som regel av kommunestyret eller fylkestinget. Det er lovhjemmelen for forskriften som avgjør hva det kan fastsettes forskrifter om, og hvem som har myndighet til å fastsette dem. Det kan ikke gis lokale forskrifter som strider mot regler fastsatt i lover eller sentrale forskrifter.

**Hvilke krav er det til å fastsette en lokal forskrift?**

Forvaltningsloven stiller noen formelle krav til fastsettelse av en forskrift, og utredningsinstruksen viser til høringsfrister:

*Høring av forskrift*

* Kommunene og fylkeskommunene skal sørge for at saken er så godt opplyst som mulig før forskriften vedtas, se forvaltningsloven § 37.
* Forskrifter skal på høring, slik at de som vil bli berørt får en mulighet til komme med sine synspunkter. Høringsfristen er vanligvis på 3 måneder, og ikke på mindre enn seks uker. Det står mer om krav til høring i utredningsinstruksen kap. 3.
* Når høringsfristen er avsluttet og man har tatt stilling til innspillene, kan forskriften vedtas av den som har denne myndigheten.

*Formkrav til en forskrift*

* Bruk betegnelsen forskrift.
* Husk å angi hjemmel for vedtaket og hvilket forvaltningsorgan som har gitt forskriften (kommune/fylkeskommune).

*Kunngjøringen av forskrift*

* Kunngjør forskriften i Norsk Lovtidend. Dette gjøres ved å sende forskriften til [Lovtidendredaksjonen](https://lovdata.no/lovtidend/kunngjoring)i Lovdata.

**Tidsplan for fastsetting av forskrifter knyttet til opplæringsloven i Ørland kommune.**

4.mars 2024: Hovedutvalg for oppvekst og utdanning sender forslag til forskrifter ut på høring blant berørte parter.

2.mai 2024: Høringsfrist

13.mai 2024: Forskriften behandles i hovedutvalg for oppvekst og utdanning

30.mai 2024: Forskriften behandles i kommunestyret.

20.juni 2024: Reservedato for kommunestyrebehandling av forskrift hvis høringen viser omfattende forslag til endringer som krever tid for å kunne utredes forsvarlig.

1.august 2024: De vedtatte forskriftene er iverksatt og gjeldende.

**Om forslagene til forskrift:**

Opplæringsloven krever at kommunene skal vedta en forskrift om permisjon fra skolen.

§ 2-2.Plikt til grunnskoleopplæring

*Kommunen kan gi ein elev permisjon frå skolen dersom eleven får ei opplæring som samla sett er forsvarleg. Kommunen gir forskrift om permisjon frå skolen.*

*Ein elev som høyrer til eit anna trussamfunn enn Den norske kyrkja, har rett til permisjon frå skolen dei dagane trussamfunnet har helgedag, dersom foreldra sørgjer for den opplæringa som må til for at eleven skal kunne følgje med i opplæringa på skolen etter fråværet.*

*Vurdering*

Ørland kommune har ikke tidligere hatt et vedtatt permisjonsreglement for elever i grunnskolen.

Forslaget til forskrift tar for seg blant annet saksbehandling, formål og virkeområde.

I forslaget til permisjonsregler har kommunen lagt inn en betraktning om permisjoner fra skolen knyttet til ferier og lignende:

*Ørland kommunes skolesamfunn skal bidra til danning og utdanning av våre barn og unge. En forutsetning for dette er at elevene deltar i undervisningen og den sosiale arenaen grunnskolen skal være.*

For grunnskolene i kommunen er det viktig å signalisere at skolegangen er viktigere enn feriereiser i skoletiden, og det er viktig at denne holdningen forankres i politiske vedtak.

Forslaget til forskrift om permisjon i skolen setter ikke grenser for omfang av permisjoner. I gjeldende lovtekst var omfanget begrenset til "inntil to uker”. Det er usikkert om den nye lovteksten gir mulighet for å sette en begrensing, men Ørland kommune ønsker likevel innspill i høringen på omfang eller begrensninger i denne forskriften.

**Ørland kommune ønsker innspill fra alle relevante parter om innholdet i det vedlagte forslaget til forskrift.**

**Forslaget sendes på høring til elevråd, ungdomsråd, FAU, Samarbeidsutvalg på skolene og de ansattes organisasjoner. I tillegg legges høringen ut på Ørland kommunes nettsider.**

**Alle er velkomne til å svare på denne høringen.**

**Høringsfristen er 2.mai 2024 og svar på høringen sendes til** [**postmottak@orland.kommune.no**](mailto:postmottak@orland.kommune.no)

**Eventuelle spørsmål om høringen kan sendes til** [**kjetil.by.rise@orland.kommmune.no**](mailto:kjetil.by.rise@orland.kommmune.no)